Akademia se hande versterk met vooraanstaande professors • Akademia
Met die onlangse aanstelling van ŉ akademiese hoof en drie dekane skep Akademia – in ŉ onstuimige hoëronderwysomgewing – nuwe moontlikhede vir voornemende studente wat gehalte onderrig in Afrikaans wil ontvang. Ondanks die taalbeleide van talle openbare universiteite wat moedertaalonderrig onmoontlik maak, bou Akademia voort aan Afrikaans as wetenskapstaal.
Vandag is Akademia reeds in haar agste bestaansjaar en het sy reeds aan meer as 3 500 Afrikaanse studente toegang tot gehalte hoër onderwys gebied. Oor die afgelope sewe jaar het Akademia reeds elf kwalifikasies geakkrediteer, wat grade, hoër sertifikate en ŉ gevorderde diploma insluit. Akademia beoog om hierdie jaar 40 nuwe kwalifikasies vir akkreditasie deur die Raad op Hoër Onderwys in te dien.
Akademia bereik jaarliks nuwe hoogtes in die daarstel van ŉ volwaardige gemeenskapsuniversiteit wat ŉ wye verskeidenheid vakdissiplines aanbied. Die aanstellings van hierdie gerekende akademici vorm deel van Akademia se oprigting van ŉ omvattende residensiële kampus. “Ons glo dat hierdie kundiges se gerekende ervaring ŉ merkwaardige bydrae sal lewer om Akademia se akademiese en bedryfsrelevantheid te behou en toenemend uit te bou,” sê Visser.
Aansoeke om vir studies in 2019 is oop tot 19 Januarie.